**Inštrukcie k neverejným bohoslužbám, vysluhovaniu sviatostí a návšteve kostolov**

**v čase výnimočného stavu**

**(10.3.2020 – 23.3.2020)**

Milí veriaci, drahí bratia a sestry v Kristovi!

1. **Priame prenosy sv. omší** je možné sledovať cez vysielanie **TV LUX**:

**PONDELOK – PIATOK - 7:00 h, 12:00 h, 19:00 h**

**SOBOTA – 7:00 h, 18:00 h**

**NEDEĽA 15. 3. 2020 – 10:30 h, 18:00 h**

**NEDEĽA 22. 3. 2020 – 10:00 h, 18:00 h**

**Pravidelná štvrtková adorácia** bude vysielaná vo štvrtok o 20:20 h.

Svätú omšu bude možné sledovať okrem TV vysielania aj online na stránke [www.tvlux.sk](https://www.tvlux.sk/), na [facebooku](https://sk-sk.facebook.com/televizialux/) TV LUX a tiež na [youtubovom kanáli](https://www.youtube.com/channel/UCIH2qgNKE5uDJDUvToBL0MA) TV LUX.

**Na webovej stránke Košickej arcidiecézy** [www.ke-arcidieceza.sk](http://www.ke-arcidieceza.sk)

**priamy prenos nedeľnej sv. omše z Kaplnky sv. Michala v Košiciach s košickými biskupmi** –v nedeľu (15.3.2020 a 22.3.2020), so začiatkom o 10.30 h.

**Rádio LUMEN** každodenné vysielanie sv. omše ráno o 08.30 h a večer o 18.00 h.

1. **Pohrebné obrady** bez sv. omše, bez väčšieho zhromažďovania a bez karu.

**Sviatosť krstu** úzky okruh prítomných na obrade a odloženie rodinných osláv.

**Sviatosť zmierenia a sviatosť pomazania chorých**

dohodnúť telefonicky na čísle **0918 754 745.**

1. **Modlitba** je v tomto čase obzvlášť potrebná a užitočná. Výzva Konferencie biskupov Slovenska pre celé Slovensko, zjednotiť sa v modlitbe **svätého ruženca** každý večer o 20.00 h, vo svojich príbytkoch. **Spoločný úmysel**: čo najrýchlejšie zastavenie šírenia nákazy, vyliečenie chorých a za Božiu pomoc pre lekárov i zdravotnícky personál.
2. Odporúčanie otca arcibiskupa Bernarda Bobera **modlitba k Panne Márii Obišovskej**, zázračne pomohla počas šírenia epidémie cholery v roku 1831. Vzývajme ju ako tú, ktorá neodmietne pomoc a dokáže vyprosiť uzdravenie tela i duše.
3. **Pobožnosti krížovej cesty** si vykonávať individuálne doma hoci aj každý deň.

Povzbudzujme sa slovami žalmu, že s Božou pomocou i „hradby preskočíme“ (*Ž* 18, 30).

Žehnajú vám vaši biskupi

✠ Mons. Bernard Bober, košický arcibiskup – metropolita

✠ Mons. Marek Forgáč, košický pomocný biskup

Štefan Ružbašan

duchovný otec



**Modlitba pred milostivým obrazom Panny Márie Obišovskej**

Panna Mária Obišovská, Kráľovná posvätného ruženca! Tvoja tvár je skropená krvavým potom a slzami. Trápiš sa kvôli nám. Materinským pohľadom vychádzajúcim zo svätyne na Putnoku nás hľadáš v údoliach našich každodenných starostí a chceš nám pomôcť.

Ty si účinne pomohla našim predkom v čase smrtiacej epidémie a mnohým si u Boha vyprosila uzdravenie tela i duše. Ochraňuj nás a prihováraj sa i dnes za našich chorých. Pomôž aj teraz, keď hriech a falošný pocit sebestačnosti ničí náš národ. Zachráň nás pred sebectvom a pliagou nevery, ktorá rozbíja rodiny. Prinavráť zmierenie a pokoj rozhádaným manželom. Zaháňaj každú hriešnu myšlienku na riešenie problémov rozvodom či potratom. Ujmi sa mladých ľudí, aby sa vedeli obetovať, nebáli sa záväzku manželstva a daru nového života. Poteš aj tých manželov, ktorí chcú, ale nemôžu mať deti.

Nebeská Matka, sprevádzaj učiteľov, vychovávateľov a všetkých predstaviteľov spoločenského života. Vypros im silu a odvahu hlásiť sa k pravým hodnotám kresťanskej viery. Upevni nás v láske k Cirkvi, aby sme pomáhali Svätému Otcovi, biskupom a kňazom pri službe ohlasovania Evanjelia. Oroduj za našu arcidiecézu, aby jej Pán v každom čase daroval dostatok nových duchovných povolaní. Dvíhaj nás svojimi rukami a priveď nás bližšie k Ježišovi, lebo s ním chceme zostať navždy, tu i vo večnosti. AMEN

*Imprimatur*: Mons. Bernard Bober, arcibiskup - metropolita

ABÚ Košice, Prot. č. 374/17